
ICR sărbătorește Ziua Limbii Române la București și în străinătate, prin evenimente pentru toate vârstele

Cu ocazia Zilei Limbii Române, sărbătorită pe 31 august (instituită prin Legea nr. 53/2013), Institutul Cultural Român lansează un maraton cultural la București și în reprezentanțele sale din străinătate. Publicul de toate vârstele este invitat pe 31 la ateliere pentru copii, conferințe, concerte, spectacole, proiecții de film și întâlniri literare.
***
Institutul Cultural Român invită publicul în grădina din Aleea Alexandru nr. 38 la un amplu program de evenimente culturale și educative, desfășurat în perioada 29–30 august 2026. Pe parcursul celor două zile, publicul este așteptat să participe la ateliere interactive pentru copii, reunite sub genericul „Aventuri în grădina Limbii Române”, la concertul „Armonii ale limbii române”, susținut de soprana Ana Cebotari, violonistul Valentin Albeșteanu și pianistul Valentin Cucu, și la proiecția filmului „Hotarul”, organizată în colaborare cu Ambasada Republicii Moldova în România. De asemenea, în perioada 20 – 31 august 2026, ICR prezintă publicului larg, în mediul online, sub genericul „Ce înseamnă limba română pentru dumneavoastră?”, o serie de mesaje video ce vor reuni mărturii ale unor personalități ale vieții culturale, academice, științifice, artistice din România și de peste hotare, precum și ale unor români din comunitățile românești din statele vecine și din diaspora.
***
ICR Tel Aviv organizează joi, 27 august 2026, evenimentul „Arhiva Alexandru Mirodan – păstrarea unui patrimoniu al limbii române în Israel”. Invitatul serii este istoricul și arhivarul Yehoshafat Pop, reprezentant al Arhivei Patrimoniului Evreiesc Român din Rosh Pina, care prezintă una dintre cele mai importante achiziții ale instituției din ultimii ani: Arhiva Alexandru Mirodan, încredințată spre păstrare de către fiul scriitorului, dr. Vladimir Mirodan. Evenimentul oferă o incursiune în activitatea Arhivei Patrimoniului Evreiesc Român, urmărind parcursul unei arhive literare de excepție – de la preluarea colecției și conservarea acesteia, la organizarea, catalogarea, digitizarea și punerea ei la dispoziția cercetătorilor și a publicului larg. Participanții au ocazia să descopere bogăția și complexitatea unuia dintre cele mai importante fonduri literare intrate în patrimoniul arhivei. Un accent deosebit este pus pe contribuția excepțională a lui Alexandru Mirodan la păstrarea și promovarea limbii române. De asemenea, ICR Tel Aviv, în calitate de partener instituțional al Teatrului „Nicu Nitai” din Tel Aviv, va promova spectacolul „Ultima orăˮ de Mihail Sebastian, prezentat în limba ebraică sâmbătă, 5 septembrie 2026. 
[bookmark: _GoBack]ICR Varșovia, împreună cu Ambasada României în Republica Polonă și Școala „Calitateˮ de la Cracovia, invită publicul sâmbătă, 29 august 2026, la o întâlnire dedicată limbii române. Vor participa cursanți și studenți din întreaga Polonie – din Varșovia, Cracovia, Łódź și Poznań. Printre aceștia se numără studenții Universității „Adam Mickiewicz” din Poznań, unde limba română se studiază neîntrerupt din 1957, precum și cei ai Lectoratului de la Universitatea din Łódź, sprijiniți de ICR Varșovia. De asemenea, vor fi prezenți profesori, traducători și colaboratori ai institutului. La eveniment vor fi prezenți și profesori, traducători din limba română și colaboratori mai vechi și mai noi ai institutului. Scopul întâlnirii este de a sprijini comunitatea celor care învață limba română ca limbă străină în Polonia, de a-i încuraja să aprofundeze studiul limbii și să devină promotori ai culturii române.
În perioada 31 august – 2 septembrie 2026, va avea loc, la Academia de Științe a Moldovei, Congresul Mondial al Eminescologilor, ediția a XV-a,  organizat de ICR Chișinău, împreună cu Academia de Științe a Moldovei, Academia Română, Primăria comunei Dumbrăveni – Suceava (România), Primăria Municipiului Chișinău, Biblioteca Municipală „B.P. Hasdeu” și Centrul Academic Internațional „Mihai Eminescu”. Prima zi a ediției din acest an va fi dedicată Zilei Limbii Române și se va desfășura sub genericul „Sărbătoarea Națională LIMBA ROMÂNĂ”. În cadrul evenimentului, la invitația ICR Chișinău, scriitorul Christian W. Schenk, unul dintre traducătorii operei lui Mihai Eminescu, va participa online. În deschidere, vor lua cuvântul acad. Ion Tighineanu (președintele Academiei de Științe a Moldovei) și acad. Marius Andruh (președintele Academiei Române). Vor urma alocuțiuni susținute de acad. Ioan-Aurel Pop (președintele Consiliului Academic Român), acad. Mihai Cimpoi (director onorific al Centrului Academic Internațional „Mihai Eminescu” și președintele Congresului Mondial al Eminescologilor), acad. Ion Hadârcă, Valeriu Matei (membru de onoare al Academiei Române și membru corespondent al Academiei de Științe a Moldovei), prof. univ. dr. Jean-Jacques Askenasy (membru de onoare al Academiei Române), prof. dr. Adrian Dinu Rachieru, prof. Gisèle Vanhese, prof. univ. dr. Simona Modreanu, prof. univ. dr. Nicolae Georgescu, prof. dr. Tudor Nedelcea, dr. prof. Pompiliu Crăciunescu, scriitorul Emil Stănescu și scriitorul Christian W. Schenk (online). 
De asemenea, vineri, 4 septembrie 2026, la Muzeul Național al Literaturii Române, în cadrul Salonului Internațional de Carte Bookfest Chișinău, va avea loc „Decernarea Premiilor ICR pentru literatură română contemporanăˮ, proiect cultural anual destinat recunoașterii și promovării celor mai valoroase volume de literatură română contemporană publicate în limba română în anul calendaristic precedent. În cadrul acestui eveniment, vor fi acordate premii literare de către ICR Chișinău și de către Muzeul Național al Literaturii Române din Chișinău. 
Sâmbătă, 5 septembrie 2026, tot în cadrul Salonului Internațional de Carte Bookfest Chișinău, va avea loc dezbaterea „Literatura română contemporană din Republica Moldova”, la care vor participa scriitorii Maria Pilchin, Moni Stănilă, Iulian Ciocan, Dumitru Crudu și Maria Ivanov. În cadrul evenimentului, vor fi abordate teme legate de literatura basarabeană contemporană, cele mai recente apariții editoriale, distincțiile obținute, precum și alte subiecte de interes privind fenomenul literar actual. 
ICR Istanbul va organiza luni, 31 august 2026, la Conacul Musurus Pașa, evenimentul cultural-educativ „Micii Ambasadori ai Limbii Române”, dedicat copiilor cu vârste între 6 și 12 ani. Adresat atât copiilor proveniți din familii turce, cât și copiilor din familii mixte româno-turce, evenimentul propune o întâlnire interactivă cu limba și cultura română, prin joc, povești, dialog și activități creative. Copiii vor descoperi locuri, personaje și tradiții românești, participând la un joc de rol în cadrul unui atelier de creație. Un moment special al întâlnirii va fi dedicat unor cuvinte asemănătoare din română și turcă, prin care cei mici vor descoperi, într-un mod accesibil, legăturile dintre cele două limbi și culturi. La final, fiecare participant va primi o Diplomă de participare și va deveni, în mod simbolic, un „Mic Ambasador al Limbii Române”. Mesajul evenimentului: „Astăzi am descoperit limba română. Am învățat cuvinte noi. Am descoperit România. Suntem Micii Ambasadori ai Limbii Române!”.
ICR Londra prezintă luni, 31 august 2026, o campanie online dedicată limbii române ca spațiu al apartenenței și legăturii identitare dintre generații. Campania le aduce împreună pe Tessa Dunlop, istoric, scriitoare și realizatoare britanică, și pe fiica sa, Elena, alături de scriitoarea și jurnalista română Alice Năstase Buciută, fiecare oferind o perspectivă personală asupra locului pe care limba română îl ocupă în propria viață și asupra felului în care aceasta continuă să creeze legături dincolo de granițe.
ICR Madrid, sub auspiciile Ambasadei României în Regatul Spaniei, va organiza luni, 31 august 2026, un eveniment interdisciplinar în care muzica, poezia și pictura se întâlnesc într-o celebrare a culturii române ca spațiu al memoriei, al întâlnirii și al creației. Evenimentul reunește expoziția de pictură „Flori. Semne nerostiteˮ, semnată de Anca Medrea, și un recital susținut de soprana lirică Alexandra Tărniceru și pianista Andra Cârstea. Alexandra Tărniceru și Andra Cârstea propun un program de o deosebită frumusețe, în care poezia și muzica românească se întâlnesc în două lucrări de mare intensitate expresivă: „Stelele-n cerˮ de Nicolae Bretan, pe versuri de Mihai Eminescu, și „Languir me faisˮ  de George Enescu, pe versuri de Clément Marot. 
ICR Paris invită publicul luni, 31 august 2026, la o întâlnire literară cu scriitoarea Lavinia Braniște, autoarea romanului „Campingˮ, recent apărut în librăriile din Franța, și Sylvain Audet-Găinar, care a realizat traducerea acestuia în franceză. Concepută sub forma unui dialog despre provocările întâmpinate în scrierea și traducerea romanului, precum și despre rolul limbii – materne și străine – în destinul personajelor și economia narativă a cărții, această întâlnire va oferi publicului ocazia să descopere acțiunea și atmosfera uneia dintre cele mai tulburătoare opere literare recente pe tema migrației și să asculte fragmente din roman în limbile română și franceză, în lectura autoarei și a traducătorului său. Întâlnirea va avea loc în Salonul auriu al Palatului Béhague, sediul Ambasadei României în Franța, și face parte din turneul de promovare a romanului „Campingˮ în Franța și Elveția, organizat în parteneriat cu  Éditions des Syrtes, librăria Le Divan, festivalul „Le livre sur les quaisˮ de la Morges, Ambasada României în Franța și Consulatul General al României la Paris.
ICR Praga, în colaborare cu Institutul Limbii Române, va prezenta luni, 31 august 2026, pe pagina Facebook, scurte filmuleţe realizate de cursanții și studenții care au participat la cursurile de limba română organizate de ICR Praga în parteneriat cu lectorul de limba română de la Universitatea Carolină de la Praga, Nicolae Adrian Henţ. Cursanții și studenții vor evidenția în materialele video care sunt cuvintele lor preferate din limba română, mâncarea preferată, de ce frecventează cursurile de limba română de la Praga, ce înseamnă pentru ei învăţarea limbii române.
ICR Budapesta va organiza luni, 7 septembrie 2026, în Grădina ICR Budapesta, evenimentul multidisciplinar „Moștenire și Continuitate: Ziua Limbii Române și Dialog Cultural”, compus dintr-un recital extraordinar de nai susținut de maestrul Constantin Moscovici, una dintre cele mai cunoscute personalități ale muzicii din Republica Moldova, și o expoziție de texte din literatura română contemporană. Expoziția va reuni fragmente selectate din volume de poezie și alte texte reprezentative ale literaturii române contemporane, prezentate în limba română. Textele, transpuse manual și expuse în diferite forme și dimensiuni în spațiul exterior al grădinii, vor crea un traseu de lectură accesibil și atractiv pentru public. Experiența lecturii va fi completată de înregistrări audio cu recitări realizate de mari personalități ale scenei culturale românești, printre care Ion Caramitru, Mircea Albulescu și Valeria Seciu, din fondul sonor al Bibliotecii ICR Budapesta. Cu acest prilej, ICR Budapesta va lansa oficial catalogul online al Bibliotecii ICR Budapesta, facilitând accesul publicului la fondul de carte românească disponibil în cadrul instituției.
ICR Viena, în colaborare cu Ambasada României în Republica Austria, invită comunitatea românească sâmbătă, 12 septembrie 2026, în zona Poarta Maramureșeană din Böhmischer Prater, o zonă tradițională de agrement din cartierul vienez Favoriten, situată pe Laaer Berg, la un atelier de lectură și animație literară pentru copii, susținut de Sorin Ciprian Stan, profesor de limbă franceză, scriitor și povestitor. Activitatea va avea un caracter educativ și interactiv și urmărește să stimuleze interesul copiilor pentru lectură și pentru utilizarea limbii române într-un cadru ludic și creativ. Atelierul se va desfășura în limba română și va avea la bază lectura și interpretarea unor povești și texte literare românești pentru copii, adaptate vârstei participanților. Acestea vor fi completate de activități de animație literară, jocuri, exerciții de exprimare și activități creative. Atelierul va fi organizat în contextul mai larg al unui picnic destinat comunității românești, într-un cadru informal de socializare și întâlnire. Vor fi disponibile produse tradiționale românești, componenta gastronomică completând programul zilei. 
***
ICR Bruxelles a organizat marți, 25 august 2026, în colaborare cu Institutul Limbii Române, Universitatea liberă din Bruxelles, Ambasada României în Regatul Belgiei și Ambasada Republicii Moldova în Regatul Belgiei, dezbaterea „De ce iubim limba română?”. Au răspuns la această întrebare scriitori din diaspora, traducători și interpreți din cadrul instituțiilor europene, profesori de limba română și cercetători, precum și studenți străini, care au ales să studieze limba și cultura română. Evenimentul a avut loc la Université libre de Bruxelles – Maison des Arts, începând cu ora 18:00 și s-a derulat sub forma unui dialog, care a explorat motivele pentru care limba română este învățată, vorbită, tradusă, predată și transmisă mai departe în afara granițelor țării. De la limba română ca profesie la experiența studierii sale într-o universitate europeană și până la păstrarea limbii în comunitățile românești din diaspora, dezbaterea a abordat aspecte legate de limba română ca formă de identitate, apartenență și, în același timp, ca punte între culturi. 
[bookmark: _Hlk172709826]ICR Lisabona, în parteneriat cu Ambasada României în Republica Portugheză, a organizat sâmbătă, 22 august 2026, tradiționalul „Maraton literar”, având ca protagoniști principali de această dată copii și tineri cu vârsta cuprinsă între 7 și 20 de ani. Maratonul a fost dedicat operelor unor scriitori români, cum ar fi: Ion Creangă, Mihai Eminescu, Anton Pann, Ana Blandiana, Cela Delavrancea, Grigore Vieru etc. În cadrul evenimentului, fiecare cititor a lecturat aproximativ 5 minute, fie în limba portugheză, fie direct în limba română, textele putând fi alese din rafturile bibliotecii ICR Lisabona sau aduse din bibliotecile personale. Lecturile au pornit de la opere semnate de autori români clasici, moderni sau contemporani. Sesiunile de lectură au fost moderate de prof. Elena Covasan care susţine, din partea Institutului Limbii Române, „Cursul de Limbă, Cultură și Civilizație Româneascăˮ, la școli primare din Cascais. 

